लोकसभा 2019 : पुण्यात भाजपने दाखवला अनिल शिरोळेंना 'कात्रजचा घाट'\n2019 च्या निवडणुकीतील धामधुमीत उद्योगपती आणि खासदार संजय काकडे यांनी बंडाचा झेंडा रोवला होता. त्यामुळे पुण्याचं तिकीट कुणाला मिळणार याबदद्ल उत्सुकता होती. मात्र कालच आपण भाजपमध्ये राहणार असल्याचं काकडे यांनी घोषित केल्याने या वादावर पडदा पडला. त्यातच काल रात्री उशिरा जाहीर झालेल्या यादीत गिरीश बापटांचं नाव जाहीर झाल्यामुळे तिथलं चित्र स्पष्ट झालं आहे. 

पारंपरिक बालेकिल्ल्यात काँग्रेसची दमछाक

पुणे मतदारसंघ हा पारंपरिकरित्या काँग्रेसचा बालेकिल्ला म्हणून ओळखला होता. 1952 मध्ये झालेल्या पहिल्या निवडणुकीत नरहर विष्णु गाडगीळ यांनी विजय मिळवला होता. त्यानंतर त्यांचे सुपुत्र विठ्ठल गाडगीळ यांनी 1980 ते 1991 या काळात सलग तीन वेळा पुण्याचं खासदारपद भूषवलं होतं. त्याआधी मोहन धारिया यांनी एकदा काँग्रेसतर्फे आणि एकदा जनता पक्षातर्फे निवडणूक लढवत विजय मिळवला होता. 

1996 ते 1998 या काळात आणि त्यानंतर 2004 ते 2014 या काळात सुरेश कलमाडी यांनी खासदारपद भूषवत काँग्रेसचा वरचष्मा पुण्यावर कायम ठेवला. 

1952 ते आजतागायत भाजपला अण्णा जोशी, प्रदीप रावत आणि विद्यमान खासदार अनिल शिरोळे यांच्यारूपात तीनदा पुण्याचं प्रतिनिधित्व करण्याची संधी मिळाली आहे. 

शिरोळेंना उमेदवारी का नाकारली?

खा. अनिल शिरोळे 2014 मध्ये मोठ्या मताधिक्याने निवडून आले असले तरी गेली पाच वर्षं ते निष्क्रिय राहिल्याचं मत ज्येष्ठ पत्रकार शैलेंद्र परांजपे यांनी व्यक्त केलं आहे. ते म्हणतात, "त्यांनी लोकसभेत हजेरी लावली तरी ते लोकांमध्ये मिसळले नाही. आपला खासदार काहीतरी करतोय अशी भावना निर्माण करण्यातही ते अपयशी ठरले. पक्षाअंतर्गतही त्यांना बराच विरोध होता. त्याचं महत्त्वाचं कारण म्हणजे त्यांनी महापालिकेत आपल्या मुलाच्या नावासाठी आग्रह धरला. त्यांचं चार जणांचं पॅनेल निवडणुकीला उभं होतं. त्यात शिरोळेंच्या मुलाला सगळ्यात कमी आघाडी होती. ज्या अनिल शिरोळेंनी एवढी आघाडी घेतली त्यांना मुलाला आघाडी मिळवून देता आली नाही त्यामुळे अनिल शिरोळे हे मोदी लाटेत निवडून आले हे सिद्ध झालं."

दुसरी महत्त्वाची गोष्ट म्हणजे अनिल शिरोळे हे मुंडे गटातील मानले जातात. 2014 च्या निवडणुकांनंतर मुंडेंचं  निधन झाल्यामुळे  त्यांना कुणाचाही फारसा पाठिंबा उरला नाही हेही त्यांची उमेदवारी नाकारण्याचं एक कारण असल्याचं बीबीसी मराठी प्रतिनिधी मयुरेश कोण्णूर यांनी सांगितलं. 

अनिल शिरोळे यांनी बापटांना...\n\ntl;dr:
पुणे लोकसभा मतदारसंघातून विद्यमान खासदार अनिल शिरोळे यांना डावलण्यात आलं असून अन्न, नागरी पुरवठा मंत्री आणि पुण्याचे पालकमंत्री गिरीश बापट यांना तिकीट देण्यात आलं आहे. पुणे हा महाराष्ट्रातील एक महत्त्वाचा मतदारसंघ असल्याने इथल्या लढतीकडं राज्याचं लक्ष लागून राहिलेलं आहे.